
A munkáltató kárfelelőssége az új Ptk. Tükrében

Életünk szinte minden területét áthatja a jog, a munkajog pedig olyan jogterület, amellyel mindenki szükségszerűen találkozik. Általánosságban is elmondható, hogy a jogviták jelentős része anyagi természetű, s nincs ez másként a munka világában sem. A munkajogi kárfelelősség szabályozásának ismerete és megértése emiatt nemcsak a jogalkalmazók számára jelent követelményt, de a mindennapi életben munkáltatóként vagy munkavállalóként részt vevők számára is fontos.

A közelmúltban történt jogszabályváltozások a munkajog felelősségi rendszerét koncepcionálisan megváltoztatták. A módosítások mögött a korábbiaktól eltérő jogpolitikai indokok húzódnak meg, s a szabályozással elérni kívánt célokra tekintettel több új jogintézményt is bevezetett a jogalkotó. Az új kárfelelősségi rendszer vizsgálata során több megállapítás is tehető:
Egyrészt – noha a felelősségi szabályok még mindig a felek közti egyensúly-eltolódást törekednek kiegyenlíteni – az új szabályozás a munkáltatói érdekeket sokkal inkább figyelembe veszi.
Másrészt érdemes felfigyelni arra a tényre, hogy a bírói mérlegelés szerepe felértékelődik: a korábbi szabályokhoz képest több ponton tágul a szubjektív bírói értékelés szerepe, s a gyakorlatra vár az újonnan bevezetett fogalmak értelmezése is.
Nagy szerep hárul tehát a jogalkalmazásra e téren, mivel a konkrét esetek megítélése során a szubjektív tényezők feltárását és a helyes jogértelmezést egyaránt a jogalkalmazótól várja el a jogkereső közönség. Megfelelő jogértelmezés mellett azonban az új felelősségi rendszer képes lehet megteremteni a kiegyensúlyozottabb jogalkalmazás alapjait.

Dolgozatomban a munkáltatóra vonatkozó kárfelelősségi szabályokat vizsgálom, tekintettel annak új Ptk.-hoz való viszonyára. A napjainkban átalakuló magánjogi és munkajogi rendelkezések értelmezése és bemutatása mellett igyekeztem a jogirodalomban aktuálisan publikált, esetenként eltérő véleményeket is bemutatni, főként a nóvumot jelentő jogintézmények kapcsán.



